Enhedslisten bider sig fast: VIL have svar på, om NemID er spionsoftware

Kan NemID bruges af efterretningstjenester til at overvåge danskernes pc'er? Enhedslisten forsøger nu for tredje gang at få svar på spørgsmålet.

Det lykkedes ikke første gang.

Heller ikke anden gang.

Derfor krydser Enhedslistens it-ordfører Stine Brix nu fingre for, at tredje gang er lykkens gang, når det handler om at få svar på, hvorvidt NemID kan bruges til at overvåge danskernes pc'er.

Senest har justitsminister Morten Bødskov afvist at oplyse, om NemID kan bruges til overvågning af danskerne.

Læs også: Justitsminister vil ikke afvise NemID som spionværktøj for politiet

»Han svarer, at han ikke vil oplyse det af hensyn til fortrolighed om politiets efterforskningsmetoder. Men jeg får dog en lille luns med oplysningen om, at der er finansministeriet, der står for det tekniske. Derfor har jeg straks smidt et nyt spørgsmål af sted til finansministeren,« siger Stine Brix til Version2.

Det tredje spørgsmål er derfor nu havnet i Folketingets kommunaludvalg med ordlyden:

»Vil ministeren oplyse, med henvisning til Retsudvalgets alm. del - spørgsmål 254 og 573, om det er teknisk muligt for myndighederne at bruge Nem-ID som indgang til at udføre dataaflæsning af borgeres computere?« spørger Stine Brix.

Stine Brix ser dog ikke be- eller afkræftelse af konspirationsteorien om NemID som bekvem bagdør på alle danskere pc'er som spørgsmålets primære ærinde.

»Det her er et lillebitte hjørne af, hvordan vi ønsker myndigheder og efterretningstjenester kan agere i forhold til borgerne. Hvad kan vi tillade og hvor meget vil vi overvåges?,« spørger Stine Brix retorisk.

Hun mener i øvrigt, at den manglende vilje til at besvare spørgsmålet stemmer dårligt overens med regeringens erklærede mål om større åbenhed i forhold til efterretningstjenesternes arbejde.

»Ministeren har heller ikke villet give oplysninger om, hvor mange gange PET har anvendt sniffersoftware. Så hvad består den åbenhed egentlig af? Det er vigtigt for at skabe tryghed i befolkningen, at vi har en efterretningstjeneste med lidt mere indsigt i end i dag,« siger Stine Brix til Version2.

Endelig beklager it-ordføreren sig over den manglende vilje i systemet til at få spørgsmålet opklaret.

»Jeg er ikke konspirationsteoretiker, så mest af alt siger det noget om, at vores politiske system ikke er specielt service-minded. Og det er ærgerligt, for den slags spørgsmål er en god mulighed for at sætte fokus på og holde øje med et område,« siger Stine Brix til Version2.